UAC ปลื้มโครงการ “แม่แตง” คว้ารางวัลโรงไฟฟ้าดีเด่นปี 62 ย้ำเป้ารายได้โต 2.7 พันลบ.
UAC ปลื้มโครงการ “แม่แตง” คว้ารางวัลโรงไฟฟ้าดีเด่นปี 62 ย้ำเป้ารายได้โต 2.7 พันลบ.
UAC ปลื้มโครงการ “แม่แตง” คว้ารางวัลโรงไฟฟ้าดีเด่นปี 62 ย้ำเป้ารายได้โต 2.7 พันลบ.
20 มิ.ย. 2562

นายชัชพล ประสพโชค กรรมการผู้จัดการ บริษัท ยูเอซี โกลบอล จำกัด (มหาชน) หรือ UAC เปิดเผยว่า บริษัทฯ ได้รับรางวัลดีเด่นด้านพลังงานทดแทนประเภทโครงการที่เชื่อมโยงกับระบบสายส่งไฟฟ้า (On-Grid)  ในโครงการโรงงานผลิตไฟฟ้าจากก๊าซชีวภาพจากพืชพลังงานแม่แตง  จังหวัดเชียงใหม่  จากการประกวด Thailand Energy Awards 2019 ของกรมพัฒนาพลังงานทดแทนและอนุรักษ์พลังงาน (พพ.) กระทรวงพลังงาน
โดยรางวัล Thailand Energy Awards พิจารณาจากโครงการเป็นตัวอย่างที่ดีด้านส่งเสริมการอนุรักษ์พลังงานทดแทนและสร้างความมั่นคงให้กับพลังงานของประเทศ  คำนึงถึงประโยชน์ด้านสิ่งแวดล้อมและสังคมเป็นสำคัญ และสามารถนำโครงการไปต่อยอดพัฒนาเพื่อให้เกิดความคุ้มค่าต่อระบบเศรษฐกิจในระยะยาว
ทั้งนี้ โรงงานผลิตไฟฟ้าจากก๊าซชีวภาพจากพืชพลังงานแม่แตง  ได้เริ่มโครงการเมื่อวันที่ 14 ธันวาคม 2558 และเริ่มเดินระบบจนเข้าสู่สภาวะเสถียรและดำเนินการต่อเนื่องมาเป็นระยะเวลา 3 ปี กำลังผลิต 1.483  เมกะวัตต์ ในปี 2561 โครงการใช้วัตถุดิบประมาณ 28,000 ตัน สร้างรายได้ให้แก่โรงไฟฟ้าฯ มากกว่า 50 ล้านบาทต่อปี เทียบเท่าการลดการปล่อยก๊าซเรือนกระจกประมาณปีละ 4,712 ตันคาร์บอนไดออกไซด์ ดังนั้นโครงการโรงงานผลิตไฟฟ้าจากก๊าซชีวภาพจากพืชพลังงานจึงสามารถทำร่วมกับชุมชนได้ทุกพื้นที่ในประเทศ
นายชัชพล กล่าวอีกว่า บริษัทฯมีแนวทางพัฒนาที่จะผลิตพลังงานทดแทน เพื่อลดการนำเข้าพลังงานจากต่างประเทศ โดยสนับสนุนปลูกหญ้าเนเปียร์ ซึ่งเป็นพืชพลังงานที่โตเร็ว ให้ผลผลิตต่อไร่สูง ทนแล้งให้ผลผลิตตลอดปี ทั้งนี้บริษัทฯจะซื้อวัตถุดิบจากเกษตรกรในพื้นที่ปีละกว่า 15 ล้านบาท เป็นการช่วยให้เงินหมุนเวียนในชุมชน และบริษัทฯยังรับต้นข้าวโพด ซึ่งเป็นพืชพลังงานอีกชนิดหนึ่ง ที่สามารถนำมาผลิตก๊าซชีวภาพได้ และยังมีส่วนช่วยลดการเผาไหม้ที่ทำให้เกิดหมอกควันพิษ หรือ PM 2.5 ในพื้นที่อีกด้วย
“UAC ภูมิใจและเป็นเกียรติอย่างยิ่งที่ได้รับรางวัล Thailand Energy Awards ในครั้งนี้ ตลอดระยะเวลาของการดำเนินงาน  บริษัทฯมุ่งมั่นสร้างความเป็นเลิศในการปฏิบัติงานทุกๆ ด้าน  รวมถึงการรักษาสิ่งแวดล้อมและจัดหาพืชพลังงานมาใช้เพื่อเพิ่มประสิทธิภาพในการปฏิบัติงานอย่างต่อเนื่อง โดยโรงงานที่แม่แตงเป็นต้นแบบของการสร้างโรงไฟฟ้าขนาดเล็กที่ใช้วัตถุดิบการเกษตรในพื้นที่ ส่งเสริมให้มีเงินหมุนเวียนในชุมชน สร้างความมั่นคงด้านพลังงานและยกระดับความเป็นอยู่ของเกษตรกร” นายชัชพล กล่าว
อย่างไรก็ตาม ในส่วนของภาพรวมการเติบโตทางธุรกิจ กรรมการผู้จัดการ ยังได้กล่าวย้ำว่า บริษัทฯ ตั้ง เป้ารายได้วางไว้  2,700 ล้านบาท คิดเป็นอัตราการเติบโตเพิ่มขึ้น 10% เมื่อเทียบจากปีก่อน ขณะที่ EBITDA คาดว่าไม่ต่ำกว่า 350 ล้านบาท และมั่นใจว่า อัตราหนี้สินต่อทุน (D/E) ในปี 2562 จะลดลงมาอยู่ที่ระดับ 1.2 เท่า จาก ณ สิ้นไตรมาส 1/2562 มีอัตราหนี้สินต่อทุน (D/E) อยู่ที่ 1.35 เท่า ซึ่งสะท้อนความแข็งแกร่งทางการเงิน และเชื่อมั่นว่ายังเป็นการเพิ่มโอกาสการลงทุนต่อเนื่องในอนาคต